Tom Behnke (KF), 2005-03-03:
Vi kan ud af statistikkerne se, at ca. en fjerdedel af alle dem, der bliver dræbt i trafikken, dør på grund af spritkørsel, altså spiritusbilister, som kører helt uskyldige mennesker ihjel i trafikken.
Det kan vi naturligvis ikke se stiltiende på.
Vi har den opfattelse hos De Konservative, at det er særlig vigtigt at få grebet ind over for gentagen spirituskørsel, altså de grove tilfælde.
Der skal gribes ind over for dem, der kører igen og igen.
Men vi kan også se en tendens til – jeg ved ikke, hvor meget vi kan se det ud af statistikkerne endnu – at unge igen begynder at køre med spiritus i blodet, men ikke kun spiritus, også euforiserende stoffer og lignende.
Inden det nu kommer til at udvikle sig til, at det bliver ligesom i gamle dage, tror jeg, det er en god idé, at man også sætter ind her.
Helt galt går det jo, når spirituskørslen sker i en stjålen bil, hvor man jo kan sige, at alene det at stjæle en bil er kriminelt og skal straffes, og hvis vedkommende så oven i købet kører rundt i den i spirituspåvirket tilstand og kører langt stærkere, end han overhovedet må, så må vedkommende selvfølgelig have en særlig skærpet straf.
Det lægger forslaget så også op til, nemlig at man, ud over straffen for at have stjålet bilen, også med det samme får en fængselsstraf for at køre i spirituspåvirket tilstand.
Der skal strammes op på det her område, og det er præcis det, forslaget går ud på.
Samtidig sker der en forenkling af reglerne i forhold til beregning af sanktionen, og det tror jeg er hensigtsmæssigt både til forståelsen af, hvordan loven hænger sammen, og i forhold til myndighedernes beregning af, hvad bøden f.eks. skal være på.
Det skal nemlig koste dyrt at køre spirituskørsel, og der skal være mere konsekvens på det her område.
Derfor kan vi i Det Konservative Folkeparti støtte fuldt op om de bestemmelser, der nu kommer ind i loven, nemlig at det kun er muligt at få én betinget dom, og derefter er det en ubetinget dom, der gives.
Vi er også meget tilfredse med, at straffen i gentagelsestilfælde stiger for hver gang, altså at man straffer første gang, man straffer hver gang, og at straffen stiger for hver gang, det sker, hvis nogen skulle være så tosset at blive ved med at køre.
Vi ser også gerne positivt på, at man udvider strafferammen, så det er muligt at varetægtsfængsle i de meget grove tilfælde.
Vi har jo set nogle meget grove tilfælde af spirituskørsel, hvor det kunne have været ønskeligt, om man havde muligheden for at varetægtsfængsle, og vi er tilfredse med, at det nu kommer ind i loven.
Endelig vil jeg nævne, at det også er positivt at se, at muligheden for at konfiskere et køretøj i forbindelse med spirituskørsel bliver strammet yderligere op.
Det bliver således, at der bliver større mulighed for at konfiskere et køretøj.
Helt specielt er det positivt at se, at hvis den, der kører spirituskørsel – måske endda har gjort det før – er bevidst om, at hvis jeg kører igen, så kan det være, at jeg får frataget mit køretøj, så nu låner jeg bare en bil og kører i den i stedet for, så har man faktisk med de nye regler her mulighed for at gå ind og sige: Det kan godt være, at du kørte spirituskørslen i en andens bil, men det er altså din bil, vi konfiskerer.
Rigtig godt er det at se, at der er absolut konsekvens: Er det tredje gang, en bilist bliver taget for at køre spirituskørsel, så skal man simpelt hen ind og konfiskere køretøjet.
Så det synes vi er godt.
Det er sådan, det skal være: klare regler og konsekvens.
Det Konservative Folkeparti kan støtte forslaget.